runetrust/blame-folketinget-dk huggingface dataset:
Erling Bonnesen (V), 2020-11-26:
Jeg kunne godt tænke mig at få ordføreren til at forholde sig lidt mere konkret til EU-sporet, altså underforstået en understregning af, at det er vigtigt, forhåbentlig også ud fra Socialdemokratiets synspunkt, at der fremadrettet skal være en god og stærk kyllingeproduktion også i Danmark.
Jann Sjursen (KRF), 2003-01-16:
Det, jeg godt vil holde fast i, er, at hr. Kristian Jensen tidligere sagde, også i et svar til undertegnede, at nogle af de råd, nævn og centre var overflødige, fordi de ville bestemme, hvad der var rigtigt og forkert i folks livsstil. Vi har ikke fået noget svar på, hvilke konkrete centre som blev nedlagt på den konto, om jeg så må sige, og jeg synes i det hele taget, det er en utrolig mærkværdig holdning, også når man tænker på, hvad der bliver bevilget af penge fra Folketingets side til f.eks. forskellige oplysningskampagner på sundhedsområdet.
Kim Behnke (FP), 1998-06-23:
Det er så urimeligt, og det er så himmelråbende, at man slet ikke kan forstå - det kan vi i hvert fald ikke i Fremskridtspartiet - at Folketinget er parat til at vedtage en så urimelig lovgivning, og vi skal derfor anmode om, at de flest mulige stemmer imod L 89.
Jakob Sølvhøj (EL), 2019-03-29:
Jeg skal kun sige, at nu vil min kollega hr. Peder Hvelplund bringe det ind i behandlingerne i udvalget, men det, der er vores hensigt med ændringsforslaget, er at få belyst og håndteret det problem, at der ikke er overensstemmelse mellem de opgaver, som sygehusene har, og de ressourcer, der er stillet til rådighed med den ringe økonomi.
Martin Lidegaard (RV), 2023-11-07:
Her tænker jeg som det ene på selve kommissoriet for undersøgelsen, altså hvem der er omfattet og hvilke forløb osv., og som det andet på noget, som vi er lidt optagede af efter Højesterets afgørelse den 27. oktober, nemlig om der er dele af det, der kunne ske åbent.
Frank Jensen (S), 1999-12-10:
For så vidt angår de mere faktuelle oplysninger, som hr. Nødgaard mener rutinemæssigt skal gennemgås, så ved hr. Nødgaard godt, at netop for at fremme en hurtig sagsbehandling, en ordentlig sagsbehandling, en grundig sagsbehandling, men til gengæld også en hurtig sagsbehandling, er det nødvendigt at lægge noget på edb, og dermed er det ikke muligt at imødekomme de ønsker, som hr. Nødgaard hver gang har haft, nemlig at man skal sidde og lave mekanisk gennemgang af forskellige forhold, der knytter sig til den pågældende ansøger. Men de regler, der ligger både i lovgivningen og i det kontorcirkulære, som administreres af Justitsministeriets Indfødsretskontor efter aftale med et meget stort antal partier her i Tinget og i Folketingets Indfødsretsudvalg, ja,
Per Dalgaard (DF), 2010-01-26:
Altså, hvis man virkelig bekymrer sig for miljøet, så vil jeg sige, at jeg overhovedet ikke kan se, at det gavner miljøet, at vi næsten lukker en dansk virksomhed på grund af høje krav, og at den så flytter til Østeuropa, hvor den får lov til at forurene dobbelt så meget.
Jens Joel (S), 2022-06-07:
Vi hørte, at Venstre synes, at når det handler om at redde gymnasierne i de tyndere befolkede områder, så er der tale om en positiv ting for de unge mennesker, når de bliver fordelt til noget andet end det, de havde ønsket sig, men at hvis det samme sker, altså at de ikke får deres førsteprioritet i de store byer, så er der tale om tvangsfordeling.
Kim Behnke (FRI), 2000-10-24:
Men skatteministeren har pligt til sammen med den øvrige regering at sikre, at Folketinget er på fast grund, når det gælder overholdelsen af vores grundlov, og jeg håber, at regeringen og ikke mindst skatteministeren selv vil føle et kald til at sørge for, at tingene er i orden, inden vi går til tredjebehandlingen.
Henriette Kjær (KF), 1998-04-15:
En afgift som denne skal efter Det Konservative Folkepartis mening have en positiv miljøeffekt kombineret med, at erhvervets konkurrenceevne ikke forværres, og derfor burde også provenuet fra afgiftsforhøjelsen akkurat som den oprindelige afgift tilbageføres til erhvervet, eventuelt som nedsættelse af grundskylden. Samtidig burde vi arbejde for, at sagsbehandlingen med hensyn til godkendelse af nye stoffer sættes op.
Claus Hjort Frederiksen (V), 2019-04-02:
Jeg har ingen tal på, hvordan vi ligger i forhold til andre lande, men jeg er ret sikker på, at det danske beredskab ligger ret godt, og vi er jo i hvert fald også kendt for at kunne deltage rundtomkring i verden og bliver ofte bedt om at deltage rundtomkring i verden med specialister.
Ole Stavad (S), 2006-11-08:
Jeg kan dog høre, at skatteministeren erkender, at der har været mulighed for en mindre indsats end normalt, og derfor synes jeg, det kunne være interessant at høre, om skatteministeren vil præcisere det en lille smule og sige, hvad ministeren forventer der kommer til at mangle i provenu og indsats som følge af overdragelsen af opgaven fra kommunerne til staten.
Uffe Elbæk (RV), 2012-11-30:
Uddannelserne skal forberede de studerende til et globaliseret arbejdsmarked, hvor fremmedsprogskompetencer, herunder både engelskkompetencer og øvrige fremmedsprogskompetencer er helt centrale, ligesom den forskning, der foregår på landets universiteter, skal være af højeste internationale klasse.
Rosa Lund (EL), 2021-05-10:
Efter at Venstreregeringen har afskaffet erklæringsadgangen for unge født og opvokset i Danmark, er det ærlig talt svært at se, hvordan vi kan leve op til den her forpligtelse, især når man kigger på den sidste indfødsretsaftale, som regeringen har indgået med højrefløjen.
Benny Engelbrecht (S), 2015-02-17:
Aftalepartierne tager samtidig til efterretning, at hvis mere end 50 pct. af kapitalen eller stemmerettighederne i et kommanditselskab besiddes af personer eller selskaber i et land, som Danmark ikke har en dobbeltbeskatningsoverenskomst med, eller som ikke er medlem af EU, bliver kommanditselskabet efter gældende regler anset for at være et fuldt skattepligtigt dansk selskab.
Kenneth Kristensen Berth (DF), 2017-05-17:
Det undrer mig, at man kan sige de her ting, set i lyset af at pågældende ordfører jo har siddet til de samme møder, som jeg har siddet i, i Europaudvalget, hvor ministeren gentagne gange har pointeret, at der netop ikke var styr på de ydre grænser, og at der netop ikke bare var mulighed for at sende folk hjem.
Christian Poll (ALT), 2018-05-22:
Det her forslag handler jo sådan set ikke så meget om selve forureningen af drikkevandet med sprøjtegifte, men mere om, hvordan vi sikrer os, at vi får håndteret det mere – hvad kan man sige – retfærdigt, når der skal investeres i nye boringer, fordi en boring bliver lukket på grund af forurening med sprøjtegift.
Rasmus Prehn (S), 2022-04-21:
Regeringen og partierne bag finansloven for 2021 har afsat 40 mio. kr. til en såkaldt køkkenomstillingspulje, og vi har med aftalen om erstatning m.v. til minkavlere og følgeerhverv afsat 7 mio. kr. årligt i 2021 og 2022 til omstillingen af professionelle køkkener.
Lea Wermelin (S), 2023-02-07:
Det er også, at vi tager et skridt videre på den her rejse i forhold til power-to-x og til at skabe de helt rigtige rammer for det, sådan at vi ikke bare har mulighed for at støtte produktionen, hvad vi allerede har i dag, men også, at vi har mulighed for at lave udbud af stø tte til anvendelse af power-to-x.
Bruno Jerup (EL), 1997-10-23:
Administrativt besvær må opvejes af en fair og retfærdig behandling af borgerne, og det vil virke dybt uretfærdigt for den, der har betalt i 14 år, at få et afslag på eftergivelse på grund af ægtefællens indkomst, hvis en anden, der kun har betalt i 12 år og betaler langt mindre, nu godt kan få eftergivelse på grund af lovændringen.
Flemming Møller Mortensen (S), 2009-01-20:
Det var da et dejligt klart svar fra ordføreren, at Dansk Folkeparti er villig til at se på flere penge til sundhedsvæsenet, og det var også en anerkendelse af, at sundhedsvæsenet virkelig har brug for en saltvandsindsprøjtning efter de sidste år, hvor man gang på gang har reduceret, effektiviseret med 2 pct. årligt og klart har nået smertegrænsen.
Claus Larsen-Jensen (S), 2001-04-25:
Dahl, at jeg går ud fra, at vi - og det gælder også Dansk Folkeparti og andre partier i det her Folketing - har en stor interesse i, at vi faktisk kan bekæmpe menneskesmugling, at vi kan bekæmpe illegal indvandring, at vi kan lave regler og ting og sager både i forhold til det europæiske område internt i indretningen, i adgangen til det europæiske område og i indsatsen ude i verden for at mindske problemer med, at folk bryder op, udvandrer eller er tvunget til at flygte. Vi har sådan set også en dansk interesse i at deltage.
Franciska Rosenkilde (ALT), 2023-05-31:
Så vil jeg spørge ordføreren, om hun kunne være med på at lave sådan en kategorisering, hvor man faktisk rammer de her landbrug ind på tværs af fødevare-, landbrug- og skattelovgivning, så man ikke kun ser de store almindelige bedrifter med mange tusind svin som landbrug, men at man faktisk også laver en kategori, hvor man beskytter de her små og mellemstore landbrug, som har en mere alsidig og faktisk også klimavenlig produktion.
Anders Samuelsen (RV), 2003-05-22:
Det Radikale Venstre støtter derfor, at Arbejdstilsynets kontrolvirksomhed intensiveres med særlig fokus på de værste arbejdsmiljøsyndere, og det vil under alle omstændigheder, som vi ser det, kræve flere ressourcer til Arbejdstilsynet. Incitamenterne og rådgivningen og frivilligheden er gode redskaber.
Mikkel Bjørn (DF), 2025-03-13:
Og så er det jo utroværdig tale fra Socialdemokratiets side at sige, at det hele er blevet til noget, eller at halvdelen er blevet til noget, hvis man kun har fået rykket nogle små kommaer på ting, der ikke for alvor betyder noget, når de store initiativer, altså det, man har solgt sig selv på i valgkampen, ikke er blevet til noget som helst.
Ulla Tørnæs (V), 2020-11-11:
Det er vigtigt, at vi holder fast i den aftale, som vi lavede i 2013, og jeg må indrømme, at jeg ikke er blevet meget klogere på, hvad det er, regeringen egentlig vil på det her felt, andet end at referere til det, som den tidligere regering har gjort for netop at respektere et flertal i Folketingets beslutning om at respektere det loft, som vi har vedtaget.
Morten Messerschmidt (DF), 2006-11-22:
Der vil jeg gerne høre, om ministeren henset til, at temperaturen på kloden jo altid har svinget, virkelig mener, at det sådan skulle være inden for den menneskelige rækkevidde at sørge for, at vi altså ikke får en temperatur, der stiger mere end 2 grader C i nær fremtid.
Bodil Kornbek (KRF), 2003-04-03:
Da Kristeligt Folkepartis trafikordfører, fru Tove Videbæk, ikke kan være til stede, skal jeg på hendes vegne fremføre følgende: Lovforslaget indeholder forslag til udbyggelse af vejen mellem Ønslev og Sakskøbing til en firesporet motorvej.
Morten Bødskov (S), 2018-04-19:
Derfor er virkeligheden den, at her er der et forslag, som er med til at løse et problem, og som giver en hjælpende hånd til nogle af dem, som lever i og under social kontrol, og som hver eneste dag lever i det miljø, og som ikke får andel i og muligheder for at nyde godt af de goder, som vores velfærdssamfund bygger på, og som vi andre tager som naturlige.
Jørn Jespersen (SF), 1998-02-18:
Derfor ville jeg godt høre, om ministeren i forbindelse med denne ændring af markedsføringsloven er indstillet på i det mindste at sætte et eller andet udredningsarbejde i gang, som belyser mulighederne for at skabe gennemsigtighed og fair konkurrence også med hensyn til de organiserede rabatter.
Karin Nødgaard (DF), 2014-11-12:
Men jeg mener nu godt, at jeg kan erindre det, for er der noget, som ligger os meget på sinde i Dansk Folkeparti, er det, at vi er sikre på, at den lovgivning, vi gennemfører, også er i orden i forhold til den målgruppe, der nu bliver berørt af den, og her er det primært de ældre.
Camilla Fabricius (S), 2019-12-10:
Det var lige det, som ordføreren sagde til allersidst: Skal jeg forstå det sådan, at hvis nu – lad os nu antage det – undersøgelsen danner et overblik, der viser nøjagtig det, som ministeren beskriver, nemlig at der er behov for flere anbringelser og tidligere anbringelser, så er ordføreren for Dansk Folkeparti også klar på det, hvis og såfremt det er børnenes behov?
Jeppe Kofod (S), 2008-12-05:
Jeg kan godt høre, at der jo ikke er flertal i Folketinget for beslutningsforslaget på nuværende tidspunkt, men fra Socialdemokraternes side skal jeg bare sige, at vi er klar til en ordentlig og seriøs diskussion i udvalget, så vi forhåbentlig kan få ryddet misforståelser og uenigheder af vejen, så vi kan få et bredt Folketing bag en ny demokratifond, bag demokratifremmende initiativer.
Sofie Carsten Nielsen (RV), 2012-04-24:
Men det, som jeg synes at den socialdemokratiske ordfører fik gjort meget klart, og som Venstres ordfører jo ikke svarede på, da han var på talerstolen, var, at der er tale om et hul, som vi i alt fald i forhold til den større andel på de videregående uddannelser har fyldt op.
Frank Aaen (EL), 2005-11-25:
Det har ikke nogen miljømæssige konsekvenser at udnytte overskudsvarme på en fornuftig måde, fordi det bare fører til, at nogle andre kan få lov til at svine noget mere, og det er dybt, dybt godnat. Det har ikke noget med lovforslaget her at gøre – det erkender jeg gerne – men jeg synes, det er fint beskrevet i bemærkningerne, at det er konsekvensen af den lovgivning, der er lavet på miljøområdet.
Lars Løkke Rasmussen (M), 2024-10-23:
Og det er derfor, vi gerne vil lægge en energi i at bygge deres autoritet op, og nu taler jeg ikke kun om deres folkelige legitimitet, men altså også om deres autoritet og deres evne til at løfte opgaverne, som jo er udfordret af, at bl.a. Israel afskærer finansieringskilder og andet, hvad der gør, at det er svært for dem at løfte lærerlønninger og lønninger til sygeplejersker og alt muligt andet, og hvad der i virkeligheden risikerer at erodere deres folkelige opbakning.
Martin Geertsen (V), 2012-10-26:
Der er en masse spørgsmål – og her har jeg nævnt nogle af dem – som vi vil forsøge at få klarlagt og blotlagt i udvalgsarbejdet, men igen er det formentlig ikke til ministerens eller til Tingets store overraskelse et forslag, som Venstre vil trykke på de grønne knapper til.
Ole Birk Olesen (LA), 2025-04-09:
Og det synes jeg er lidt underligt, for jeg har aldrig hørt Alternativet argumentere imod, at vi skal lave nye supersygehuse eller nye skoler eller nye børnehaver, fordi der også ved det anlæg er udledning af CO 2 i forbindelse med byggeriet og produktionen af byggematerialer.
Pernille Bendixen (DF), 2015-10-30:
Netop den med mændene og forskelsbehandling ude i daginstitutionerne har jo været oppe i medierne, og en sådan sag vil nu kunne blive indbragt for Ligebehandlingsnævnet, også selv om den mandlige pædagog ikke selv har indbragt den for Ligebehandlingsnævnet.
Rasmus Nordqvist (ALT), 2018-10-26:
Jeg vil gerne sige tak til ordføreren for at rejse det her emne, for det er egentlig også symptomatisk for nogle af de diskussioner, der foregår på den flerårige finansielle ramme, som jo er, at man prøver at forsimple og lave mere fleksibilitet i budgettet, men derigennem også har slået en masse forskellige instrumenter sammen, så der kommer de her usikkerheder om, hvad vi vil.
Frank Aaen (EL), 1997-12-05:
Jeg synes sådan set, det vil være en god viden for os at få, altså hvem der har brugt de kunstige prisfastsættelser for at unddrage sig skat indtil nu, og jeg synes også, offentligheden har ret til at vide det, fordi der er lagt op til, at det kan foregå i endnu en periode, inden loven træder i kraft.
Peder Hvelplund (EL), 2019-10-23:
Jeg vil bare sige i forhold til det med sikkerhed, at hvis det handler om at forsvare Danmarks sikkerhed, kan vi konstatere, at det, som hr. Rasmus Jarlov taler for, er, at de her mistænkte syrienskrigere eller fremmedkrigere kan få lov til at gå frit omkring, bare de ikke gør det i Danmark; så må de gøre, præcis hvad de vil, så skal de ikke stilles for en domstol.
Kirsten Normann Andersen (SF), 2020-05-15:
Men jeg lytter mig til, at det er meget vigtigt for ordføreren, at det er sådan en slags praktiserende læge, som vi kender det i dag, hvor man har sin egen praksis, som man i øvrigt har investeret en masse penge i og dermed også ligesom er lidt stavnsbundet til.
Pernille Rosenkrantz-Theil (EL), 2004-05-10:
Enhedslisten vil gerne tilføje, at vielse af homoseksuelle er en mulighed, men heller ikke er noget, man kan tvinges til, og det er sådan set det, der ligger i SF's forslag. Vi mener, at i et demokratisk samfund skal kirke og stat være adskilt.
Frank Aaen (EL), 1998-05-05:
Det kan man jo også knytte en helt aktuel kommentar til, for utrolig mange kommuner havde jo i dag stået bedre med hensyn til deres børnehaver og deres sygehuse og deres busdrift osv., hvis de i stedet for at privatisere driften havde entreret med en nabokommune og fået den til at udføre arbejdet.
Stine Brix (EL), 2015-02-26:
Så de siger faktisk, at ønsker man at understøtte, at forældrene kan være forældre for deres børn, og sikre et sammenhold i familien, så skal man fastholde, at spørgsmålet om tvang beror på en lægefaglig vurdering og ikke er et spørgsmål, som forældrene skal tage stilling til.
Henrik Sass Larsen (S), 2004-10-21:
I overensstemmelse med EU-reglerne er der i dag en regel i momsloven om momsfritagelse for erhvervsmæssige småforsendelser fra steder uden for EU, når forsendelsens værdi ikke overstiger 80 kr. og den ikke indeholder alkohol, alkoholholdige drikkevarer, parfume, toiletvand, tobak eller tobaksvarer.
Ole Sohn (SF), 2001-09-06:
Jeg er fuldstændig enig i hans vurdering af udviklingsbistanden, både den mere filosofiske forklaring på, hvorfor det er nødvendigt og rimeligt, at vi har en høj udviklingsbistand, og jeg vil også gerne give et tilsagn om, at SF vil arbejde for, at der sker en fuld regulering af udviklingsbistanden; så her er vi også helt enige.
Ole Birk Olesen (LA), 2016-11-11:
Ja, registreringsafgiften gør statskassen 5 mio. kr. rigere, også de sidste procenter, der opkræves, men de samme procenter gør altså danskerne 100 mio. kr. fattigere, fordi der ødelægges så meget økonomisk aktivitet af denne afgift, at det, som ødelægges i samfundet, er meget større end det, som bidrages til statsfinanserne.
Jørn Pedersen (S), 1999-11-18:
at med det forlig, som arbejdsministeren tidligere henviste til der blev indgået i foråret, har vi også fået løst nogle af de knuder op, der var dér. Så vil jeg godt sige, at frivilligt arbejde er jo ulønnet, men derfor er det jo ikke gratis, og derfor har vi også på forskellige områder afsat midler, som går til det frivillige arbejde.
Per Stig Møller (KF), 2010-10-28:
Som jeg selv sagde, dengang jeg var radiorådsformand eller næstformand, at havde man ikke Danmarks Radio, så skulle man opfinde den, for den er en meget væsentlig institution med hensyn til at sørge for formidling af kultur, nyheder osv. til debat for os alle sammen overalt i landet – meget vigtig.
Joachim B. Olsen (LA), 2017-02-21:
Ministeren har proklameret, at han vil komme med et ændringsforslag til lovforslaget, således at en anpartshaver, som ønsker at sælge sin anpart i sådan et 10-mandsprojekt, kan sælge den til de øvrige anpartshavere i projektet, og det virker fornuftigt.
Lisbeth Bech-Nielsen (SF), 2025-04-04:
Nogle ting foregår jo i årevis, og derfor synes jeg jo, at det er fint nok, at Folketinget i det mindste kan sige: Okay, når dem, der arbejder med det her til daglig, Cyklistforbundet og Forsikring & Pension, har leveret en teknisk model for det – der skal selvfølgelig være et it-system bag; det skal der jo altid – så skal der sættes ekstra god tid af til det.
Carina Christensen (KF), 2008-12-11:
Her foreslår Socialdemokraterne, at vi laver en lovrevision i løbet af 2009, og så skal der ved slutningen af 2009 følges op på lovrevisionen, og det skal være med en landsdækkende undersøgelse blandt dem, som i dag har pligt til at indhente de her børneattester, og så skal vi se, om der er behov for stramninger.
Carsten Hansen (S), 2012-04-10:
De andre tal har jeg ikke på mig, men man kan sige, at det er sådan, at det af rapporten fremgår, at det er to tredjedele af de udsættelser, der sker, der sker fra almene udlejningsboliger, og at det er en tredjedel af dem, der sker fra de private udlejningsboliger.
Lars-Emil Johansen (SIU), 2003-12-12:
Dels er der i hver af staternes arktiske område oprettet universiteter og andre institutioner for videregående uddannelser, dels har hver af staterne gennem forskellige former for uddannelsesstøtte gjort det muligt for unge mennesker fra Arktis at gennemføre en videregående uddannelse ved deres læreanstalter sydpå.
Line Barfod (EL), 2009-05-27:
Jeg kan forstå, at De Konservative så også er helt med på, at det er den vej, samfundet skal gå, at der skal være mindre og mindre af det, vi i fællesskab styrer, og mere og mere til de private i stedet, sådan som et forældrepar i Århus f.eks. oplevede det, da den vuggestue, deres barn gik i, blev privatiseret, så de lige pludselig skulle betale næsten 1.500 kr. om måneden, hvor de før havde friplads, fordi de begge to var på SU.
Peter Duetoft (CD), 2000-04-04:
Og stemmer man imod, bryder systemet sammen, stemmer man for, har man ingen indflydelse. Det er det, vi forsøger at gøre oprør mod, og det skulle gerne i dag være en lidt historisk dag, hvor der blev begyndt på en ny større åbenhed omkring det i Folketinget, men det kan jeg høre at Socialdemokratiet ikke er indstillet på.
Lisbeth Bech-Nielsen (SF), 2025-01-21:
Der er også, selvfølgelig, israelske ofre og efterladte, som der skal tages hånd om, og som har lidt i lige så høj grad, men den israelske stat har de økonomiske midler til at gøre det; det har det palæstinensiske selvstyre ikke, bl.a. på grund af den israelske besættelse.
Per Larsen (KF), 2021-03-26:
Lidt tilbage til det her med kontinuiteten, for den udebliver jo, når det nu sådan rent faktuelt er et firma, der driver klinikken – jo typisk med skiftende læger, vikaransatte læger, måske ikke engang almen medicinere – men at de, fordi klinikken drives under delegation af den pågældende læge, jo så kan stå inde for det, der foregår.
Egil Møller (DF), 1999-04-15:
Der lægges således op til, at universiteterne får fuld frihed til at indrette sig efter deres egne ønsker og behov under forudsætning af, at der fortsat er medarbejder- og studenterindflydelse, en ansvarlig forvaltning og en målrettet strategi for universitetets faglige udvikling og bidrag til forskning, uddannelse og samfundet i øvrigt.
Kenneth Mikkelsen (V), 2021-05-05:
Derfor er det særlig vigtigt, at vi sætter massivt ind imod, at børn og unge overhovedet starter med at ryge, for jo tidligere de unge starter, desto større er risikoen for, at de ender som daglige storrygere, og samtidig viser forskningen jo, at en tidlig rygedebut medfører store vanskeligheder med et rygestop.
Marlene Borst Hansen (RV), 2012-02-21:
I forhold til borgere, som har brug for mere hjælp og støtte til enten at komme i kontakt med Udbetaling Danmark eller til at lave digitale ansøgninger, og i forhold til borgere, som i det hele taget har sager, som kræver, at de får hjælp ansigt til ansigt, menneske til menneske, har det været vigtigt for os, at de borgere ikke svigtes; de må ikke føle sig sat uden for samfundet.
Claus Larsen-Jensen (S), 2000-05-17:
Jeg har fornøjelsen, vil jeg sige til hr. Kim Behnke, at sidde med i det udvalgsarbejde, der er omkring charteret, og det, det handler om, er at sikre - er at sikre - rettighederne for borgere i EU-lande i forhold til EU's institutioner i henhold til eksisterende konventioner og praksis og grundlov og andet, som vi alle sammen skal leve op til.
Line Barfod (EL), 2004-02-27:
Men så forstår jeg ikke, at Dansk Folkeparti samtidig støtter socialministerens forslag om, at socialministeren kan gå ind og fastsætte i detaljer, hvad man skal beskæftige sig med i daginstitutionerne, og som et eksempel kan bestemme, at alle børn skal lære at lege med ler.
Villy Søvndal (SF), 2002-04-18:
Hvis man så kigger på, hvordan man rent faktisk gebærder sig med hensyn til oprydning i landbrugsordninger, kan man jo efter ganske kort tid i Europaudvalget se, at man påvirkes meget af argumenter om franske vine, der ikke alene skal have tilskud til produktionen, men efterfølgende også tilskud til destruktionen.